b'\n_START_ARTICLE_\nEdgar Angeli\n_START_SECTION_\n\xc5\xbdivotopis\n_START_PARAGRAPH_\nAngeli je ro\xc4\x91en u Karlovcu. Poha\xc4\x91ao je austro-ugarsku Pomorsku akademiju. Kao mornari\xc4\x8dki \xc4\x8dasnik sudjelovao je u Prvom svjetskom ratu, slu\xc5\xbee\xc4\x87i u floti stacioniranoj u Rijeci. 1919. dodijeljen je Mornarici Kraljevine SHS u \xc4\x8dinu poru\xc4\x8dnika korvete. Kasnije je dosegao \xc4\x8din kapetana bojnog broda zapovijedaju\xc4\x87i rije\xc4\x8dnom flotom. Svjedo\xc4\x8dio je kapitulaciji oru\xc5\xbeanih snaga Kraljevine Jugoslavije. Zbog veza s \xc4\x8dasnicima koji su bili povezani s usta\xc5\xa1kim pokretom i Slavkom Kvaternikom, postao je \xc4\x8dasnik novoosnovane Mornarice NDH, slu\xc5\xbee\xc4\x87i kao dozapovjednik mornarice od 23. travnja 1941. do 14. travnja 1943. u \xc4\x8dinu komodora. Zbog toga ga je jugoslavenska vlada u izbjegli\xc5\xa1tvu proglasila izdajnikom i li\xc5\xa1ila predratnog \xc4\x8dina._NEWLINE_U Hrvatskoj mornarici nastavio je zapovijedanje rije\xc4\x8dnom flotom, a zapovijedao je i obalnim lu\xc4\x8dkim jedinicama. Sudjelovao je u osnivanju i ustroju Hrvatske pomorske legije koja je slu\xc5\xbeila u sastavu Kriegsmarine na Crnom i Azovskom moru. Zbog svojih zasluga i ratnog djelovanja 13. lipnja 1942. poglavnik Ante Paveli\xc4\x87 ga je odlikovao Redom krune kralja Zvonimira tre\xc4\x87eg razreda. 14. travnja 1943. promaknut je u \xc4\x8din doadmirala te je postao zapovjednik Hrvatske mornarice. 21. travnja 1944. zatra\xc5\xbeio je dopu\xc5\xa1tenje za umirovljenje zbog uznapredovale bolesti._NEWLINE_U svibnju 1945. zarobili su ga Britanci kod Bleiburga. Izru\xc4\x8den je partizanima i zatvoren u Zagrebu, gdje je i ubijen, 17. lipnja 1945., a kao motiv se navodi i \xc5\xbeestok otpor koji su hrvatski legionari s Crnog mora pru\xc5\xbeali u Trstu i prilikom povla\xc4\x8denja u Anconu.'